Der går ikke en dag, hvor Nicolai Tram ikke tænder et bål.

Han er hverken pyroman eller spejder. Han er en kok, der tjener penge på at lave det, han holder allermest af: At sidde ude i den svenske skov, stirre ind i flammerne og tilberede mad over gløderne.

Men sådan har det ikke altid været. For halvandet år siden levede han et travlt liv i København.

Et liv hvor han på papiret havde alt, hvad han kunne ønske sig. En familie, en stor lejlighed og et godt betalt job som madkonsulent i tv-branchen. Problemet var bare, at han konstant følte sig utilstrækkelig.

Hele tiden følte jeg, jeg var bagud på point, fordi jeg hele tiden havde så fucking travlt Nicolai Tram, kok

- Både min kone og jeg arbejdede fuldtid. Klokken 16.30 modtog jeg altid en sms, hvor der stod 'hvem køber ind til aftensmad?'. Så hastede jeg ned i Netto, for at hive et eller andet dødssygt ned fra hylderne. Når jeg kom hjem, så stod den på aftensmad, tøjvask og putning, og hele tiden følte jeg, jeg var bagud på point, fordi jeg hele tiden havde så fucking travlt, fortæller Nicolai Tram, som til juli er aktuel med bogen Bålmad.

Når hans to børn til sidst var faldet i søvn hen på aftenen, sad han fladmast i sofaen og stirrede ind i sin telefon. Det samme gjorde hans kone.

- Så sad vi der i hver vores digitale hule, og jeg kunne nærmest undre mig over, hvorfor det nu egentlig lige var, at vi havde fået børn sammen.

Forelsket i et hus fra 1800-tallet

Vi solgte alt. Hele lortet. Lejligheden, bilen og alle vores møbler. Nicolai Tram, kok

Hvis 39-årige Nicolai Trams liv havde fået lov at fortsætte i samme gear, så havde deres forhold nok ikke overlevet, fortæller han. Men Nicolai Trams liv fortsatte på ingen måde i samme gear, for i sommeren 2017 købte familien et svensk brændefyret træhus fra 1800-tallet to og en halv time væk fra København.